Schlosár, Rastislav, poslanec NR SR (2021-11-02):
Vážené panie poslankyne, vážení páni poslanci, vážený pán predsedajúci, na úvod mi nedá, aby som sa neobrátil k vám, pán navrhovateľ Gyimesi, pretože vy ste tu, pán poslanec, asi omylom v našej národnej rade. Nie je to tak? Lebo vy ste sa tu museli ocitnúť naozaj omylom ako poslanec Národnej rady Slovenskej republiky, vy ste si museli pomýliť slovenský parlament s maďarským parlamentom. Lebo inak si naozaj neviem vysvetliť, ako môžete predkladať takýto návrh zákona, návrh zákona, ktorým chcete zaviesť trvalé priamo zo zákona povinné každoročné financovanie maďarskej organizácie Csemadok zo štátneho rozpočtu, teda z daní všetkých občanov Slovenskej republiky, sumou 300-tisíc eur. Ako na prvý pohľad, áno, je to pravda, že tento váš návrh zákona môže vyzerať len ako nejaká snaha o zabezpečenie financovania kultúrnych potrieb vašej maďarskej menšiny. Na prvý pohľad to môže vyzerať tak, že tu nejde o nič iné ako o kultúru Maďarov na Slovensku. Samozrejme, my s kultúrou maďarskej menšiny na Slovensku nemáme žiaden problém, rovnako ako nemáme problém so všetkými slušnými a lojálnymi občanmi Slovenskej republiky, či už maďarskej, alebo akejkoľvek inej národnosti. Teda nemáme problém s tými Maďarmi, ktorí považujú Slovenskú republiku za svoj domov, za svoj štát a sú Slovenskej republike ako jej občania verní a nemajú žiadne šovinistické ani iredentistické požiadavky. Napokon, pán poslanec, aj bez tohto vášho návrhu zákona dostáva maďarská menšina na Slovensku každoročne na kultúru peniaze priamo zo štátneho rozpočtu, len v roku 2020 dostala zo spomínaného Fondu na podporu kultúry národnostných menšín viac ako 4 milióny eur. Z toho aj samotný Csemadok z tohto fondu dostal dotácie viac ako 300-tisíc eur. Toto sa vám ale zrejme máli, zrejme chcete viac a chcete mať istotu, že Csemadok bude mať peniaze od štátu isté vždy, pretože budú zabezpečené priamo zákonom. Problém je ale v tom, že organizácia Csemadok, celý názov Maďarský spoločenský a kultúrny zväz na Slovensku – Csemadok, ktorý sa chystáte systematicky financovať zo štátneho rozpočtu, nie je len nejakou obyčajnou kultúrnou organizáciou. Nie je to nejaký kultúrny spolok, ktorý by organizoval folklórne festivaly Maďarov na Slovensku, proti tomu by asi naozaj nikto nič nenamietal, problém je ale v tom, že je to aj spolok politický, spolok iredentistický, spolok šovinistický, a teda vo svojej podstate spolok protislovenský. Stačí sa pozreť na to, koho si táto vaša organizácia, tento Csemadok postavil na svoje čelo, koho urobil svojím predsedom. Nie je to nikto iný ako význačný predstaviteľ maďarskej... nie je to nejaký význačný predstaviteľ maďarskej kultúry na Slovensku, ako by sme možno čakali, ale na čele Csemadoku je dlho, aj ako jeho dlhoročný predseda je už takmer desať rokov vysoký funkcionár maďarských politických strán, politik, bývalý poslanec Národnej rady Gyula Bárdos. Poďme sa teda pozrieť bližšie na to, kto je predseda Csemadoku, tá hlava organizácie, pre ktorú požadujete peniaze zo štátneho rozpočtu, kto je to teda politik Gyula Bárdos. Gyula Bárdos je maďarský politik, ktorý neváha klásť vence k pamätníku uhorského ministra školstva grófa Alberta Apponyiho, neslávne známeho tzv. Apponyiho školskými zákonmi, ktorými vyvrcholila maďarizácia školstva v Uhorsku, a teda aj na Slovensku. Neváha uctievať človeka, ktorý svojho času v úplnej zaslepenosti obhajoval maďarizáciu tým a teraz budem citovať: „Všetko, čo je maďarské, predstavuje najvyšší stupeň ľudskej dokonalosti.“ Dobre počujete. „Všetko, čo je maďarské, predstavuje najvyšší stupeň ľudskej dokonalosti.“ Toľko gróf Apponyi, ktorému kladie vence predseda Csemadoku Gyula Bárdos. Predseda Csemadoku Bárdos nemá problém hlásiť sa k tomuto iredentistovi, teda Apponyimu, ktorý po prevzatí návrhu Trianonskej mierovej zmluvy prehlásil, opäť budem citovať: „Ak mierová konferencia nezmení navrhnuté hranice, Maďarsko sa s tým nikdy nezmieri a bude uplatňovať politiku ich revízie.“ Predseda Csemadoku Bárdos jednoducho nemá žiaden problém so šovinistom Apponyim, ktorý svoje maďarizačné školské zákony obhajoval aj týmito slovami: „Nedovolím, aby vyučovali tí kantori, ktorí odmietajú vychovávať z detí dobrých maďarských občanov. Každý v tomto štáte sa musí podriadiť princípu, že tu sú pánmi Maďari.“ To je Gyula Bárdos, predseda Csemadoku. Maďarský politik, ktorý je podpísaný aj pod minuloročným tzv. Memorandom maďarskej komunity, vydaným pri príležitosti stého výročia podpísania Trianonskej mierovej zmluvy. A práve pri tomto memorande sa musím chvíľu zastaviť, pretože horší dokument ako tento maďarská iredenta na Slovensku doteraz ešte nevyprodukovala. Ide totiž o dokument, ktorý otvorene požaduje politickú autonómiu Maďarov na Slovensku a tým vlastne spochybňuje jednotnosť a nedeliteľnosť územia Slovenskej republiky garantovanú ústavou. Tento dokument totiž požaduje, budem citovať, „vytvorenie maďarského okolia, ktoré by spravovali Maďari prostredníctvom svojich volených zástupcov“ a ďalej žiada „uznanie Maďarov za svojbytný politický národ v rámci Slovenska“ a požaduje tento dokument tiež za nevyhnutné, aby vláda Slovenskej republiky zabezpečila desaťročia zameškané právo samosprávnosti maďarskej komunity. Dokonca tento dokument, toto memorandum, pod ktorým je podpísaný sám predseda Csemadoku Gyula Bárdos, chce meniť samotnú preambulu Ústavy Slovenskej republiky tak, aby v nej boli Maďari uznaní za štátotvorný národ Slovenskej republiky. Teda tej Slovenskej republiky, ktorá vznikla ako výsledok samourčovacieho práva slovenského národa, nie maďarského národa, ktorý si toto svoje sebaurčovacie právo realizuje vo svojom vlastnom štáte, v Maďarsku. Viete, pán poslanec Gyimesi, len na pripomenutie. V čase, keď boli na Slovensku páni Maďari, teda v čase starého Uhorska, nielenže maďarská moc neuznávala Slovákov za štátotvorný národ Uhorska, hoci sme po stáročia v tomto mnohonárodnostnom štáte v Uhorsku žili, bránili ho pred vonkajšími nepriateľmi a spolutvorili jeho dejiny, ale maďarská moc slovenský národ neuznávala vôbec, absolútne vôbec. Pre maďarskú moc vo vtedajšom Uhorsku jednoducho slovenský národ neexistoval. A dnes niektorí maďarskí iredentisti požadujú, aby boli Maďari považovaní v preambule Ústavy Slovenskej republiky za štátotvorný národ Slovenskej republiky, hoci dodajme, že keď sa v roku 1992 hlasovalo o zvrchovanosti Slovenskej republiky, tak všetci maďarskí menšinoví politici z hlasovania demonštratívne odišli, pretože vznik Slovenskej republiky si jednoducho nepriali a nechceli ho. A teraz sa dožadujú, aby boli Maďari uznaní za štátotvorný národ štátu, ktorého vznik politickí predstavitelia Maďarov na Slovensku nikdy nepodporili. Inými slovami, keby to záviselo od maďarských politikov, tak Slovenská republika ako štát vlastne ani vôbec neexistuje. A predseda Csemadoku Gyula Bárdos je aj tým maďarským politikom, ktorý nazýva Trianon, teda Trianonskú mierovú zmluvu, ktorá Slovákom priniesla oslobodenie spod národného útlaku zo strany Budapešti, traumou, na ktorú sa nesmie zabudnúť, a podobne ako mnohí iní maďarskí iredentisti vyplakáva nad tým, že sa rozpadlo staré Uhorsko, tento žalár národov, že po zániku Uhorska už maďarskí šovinisti nemohli byť viac na Slovensku pánmi, že už nemohli viac maďarizovať nielen Slovákov, ale aj ďalšie, ďalšie národy, Rumunov, Srbov, Chorvátov, Rusínov a mnohé ďalšie národy. To je teda Gyula Bárdos, ktorého si organizácia Csemadok vybrala za svojho predsedu, za svojho reprezentanta, čo samo osebe vypovedá o tom, čo je táto organizácia zač. No nie je to len on, čo diskredituje túto organizáciu, pre ktorú vy, pán poslanec Gyimesi, požadujete peniaze zo štátneho rozpočtu, hoci táto organizácia nemá ani len slovenskú jazykovú verziu svojej internetovej stránky, ale je to aj táto organizácia samotná. Odhliadnuc od toho, že aj na samotnom webe Csemadoku nájdeme napríklad symbol odporu proti Trianonu v tvare horiacej fakle v tvare písmena T s mečom, bežne používanú maďarskými iredentistami a šovinistami, aj bez tohto symbolu je Csemadok nebezpečnou iredentistickou organizáciou. Za všetky príklady len jeden. Minulý rok pozval novohradský oblastný výbor Csemadoku so sídlom v Lučenci na svoju spomienkovú slávnosť do Fiľakova maďarského historika a známeho iredentistu Ernőho Raffaya. Človeka, ktorého dokonca aj primátor Fiľakova Attila Agócs, hoci je sám maďarskej národnosti, označil za maďarského extrémistu. Bodaj by aj nie, keď práve Ernő Raffay otvorene hlása myšlienku revízie súčasných maďarských hraníc v prospech Maďarska. Bol to totiž on, ktorý v roku 2018 v rozhovore pre maďarský denník Magyar Idők v súvislosti s Trianonom o zahraničných cieľoch maďarskej politiky povedal, citujem: „Myslím si, že národná politika sa musí vydať novou cestou. Treťou cestou je územná revízia, cesta zmeny hraníc. V rokoch 1938 až 1941 sa zmenili hranice v náš prospech štyrikrát pomocou dobových veľmocí. Aj teraz to máme za úlohu. Získať si niektorú veľmoc pre túto vec.“ Toľko citát od Ernőho Raffaya, ktorého si Csemadok zavolal na Slovensko. A nebolo to ani po prvýkrát, pretože už v minulosti na požiadanie Csemadoku prednášal napríklad v Štúrove. Toľko hosť Csemadoku, vďaka ktorému by sme prišli o južné Slovensko, tak ako v roku 1938 po Viedenskej arbitráži, keby sa realizovali tieto jeho šialené šovinistické plány. Pán poslanec Gyimesi, poviem to ešte inak. Ak by sme schválili pravidelné financovanie Csemadoku zo štátneho rozpočtu, tak potom by sa z peňazí nás všetkých, z peňazí daňových poplatníkov, predovšetkým z peňazí Slovákov, financovali aj také akcie Csemadoku, ktoré, kde vystupujú otvorení iredentisti, šovinisti a nepriatelia Slovenskej republiky, akým je práve už spomínaný maďarský historik Ernő Raffay. Zo slovenských peňazí by sme tak v podstate financovali protislovenské, doslova protištátne ciele. Toto by boli reálne dôsledky tohto vášho iredentistického návrhu. Keby dnes náš národný velikán Ľudovít Velislav Štúr vstal z mŕtvych, tak by, pán Gyimesi, vás by odtiaľto hnal, zo slovenského parlamentu, doslova svinským krokom. Pretože vy sa nesprávate naozaj ako poslanec Národnej rady Slovenskej republiky, tej Slovenskej republiky, ktorej ste ako poslanec sľúbili vernosť, vy sa správate ako poslanec maďarského parlamentu. A ak chcete aj naďalej pokračovať v tejto vašej špinavej protislovenskej politike, tak v tomto slovenskom parlamente jednoducho nemáte čo hľadať. Ja hovorím, že nie 300-tisíc eur pre Csemadok ročne, ale ani jedno euro, ani jeden cent z našich daní, pán poslanec, pre Csemadok či akékoľvek iné aktivity maďarskej či akejkoľvek inej iredenty na Slovensku. Preto vás vyzývam všetkých, páni poslanci, páni poslanci Národnej rady Slovenskej republiky, ktorí ste zložili sľub vernosti Slovenskej republike, najmä tých, čo máte slovenskú národnosť, aby tento iredentistický návrh zákona ste vo svojom hlasovaní rezolútne odmietli. Pretože ak zaň budete hlasovať, ak ho podporíte, tak sa dopúšťate zrady slovenského národa, zrady Slovenskej republiky a raz za to budete niesť právnu zodpovednosť.